रिपोर्टर डायरी : विदेशी फैशन डिजाइनर, डांस टीचर और फुटबॉल प्लेयर भी बन रहे हैं महामंडलेश्वर  
गृहस्थ जीवन का त्याग करना पड़ता है
विदेशियों के अलावा नेता भी बन रहे महामंडलेश्वर
कुंभ मेले के प्रचार में विदेशी शिष्यों का बड़ा योगदान
आंख बंद करके हाथों से ताली बजाते हुए हिन्दी के भजन गाती रूस की रहने वाली यूनिकोवा 9 साल बाद कृष्णा गिरी के नाम से भक्तों के बीच मशहूर हैं. सरकारी स्कूल में डांस टीचर रही कृष्णा गिरी ने 2010 में दीक्षा ले ली थी. अब घर परिवार से सन्यास लेकर महामंडलेश्वर बनने की कतार में शामिल हैं. उनके सैकड़ों अनुयायी भी रूस से कुंभ मेले में पहुंचे हैं.
कृष्णा गिरी के बगल में किसी समय मास्को में फैशन डिजायनर रहीं महामंडलेश्वर आनंद लीला भी मौजूद हैं. पायलट बाबा के कैंप में वे रुकी हैं. उनको भले अंग्रेजी और हिन्दी नहीं आती है लेकिन अपने ट्रांसलेटर के जरिए वे क्रियायोग के विषय पर भारतीय संतों से चर्चा कर रही हैं. वे ज्यादातर समय रूस में रहती हैं और प्रचार प्रसार और दीक्षा वहीं देती हैं.
 
आप कह सकते हैं कुंभ मेले के बारे में दुनिया भर में जानकारी देने और फैलाने में इन देशी विदेशी महामंडलेश्वर और शिष्यों की बड़ी भूमिका है. यही वजह है कि अब कई अखाड़े ज्यादा से ज्यादा अपनी शाखाएं देश-विदेश में फैला रहे हैं.